Urban, Miroslav, poslanec NR SR (2021-06-29):
Ďakujem za slovo. No, nás je tu teraz požehnane, asi desať, tak to sa mi bude ľahko rozprávať. Takže, vážené kolegyne, vážení kolegovia, začal by som takým svojím vlastným, subjektívnym pohľadom. Myslím si, že očkovanie je dobrovoľné a dobrovoľným by malo aj ďalej zostať. Poviem vám ten svoj názor z pohľadu obyčajného lekára, robotníka, nie z pohľadu politika ani nejakého salónneho lekára zo solária. Ja som očkovaný, ja som to už spomínal, bolo to moje rozhodnutie, mal som na to svoje dôvody. Jeden z tých dôvodov bol, pochopiteľne, strach z ochorenia, ale aj strach z nášho zdravotníctva. Osobná reálna skúsenosť so zlým manažovaním COVID infekcie, improvizácia, chaos, to sa opakovane tu spomína. Naše zdravotníctvo treba zažiť osobne a pochopíte. Vieme, že Slovensko istý čas patrilo k najhorším krajinám, čo sa týka COVID infekcie, mortality, 12-tisíc obetí, keď sme to porovnávali napríklad s Dánskom, obdobná krajina, rovnaká premorenosť, 2,5-tisíc mŕtvych. Prečo? Zamyslime sa nad dôvodmi, prečo to tak naozaj je. Dôvody poznáme, len o tom moc nehovoríme. Zdravotníctvo je celé roky na okraji záujmu, tak ako školstvo, chýbajúci zdravotníci, chátrajúce nemocnice. Sme asi jediná krajina na svete, ktorá nedokázala za tridsať rokov postaviť jednu poriadnu vysokošpecializovanú nemocnicu. Zatiaľ sa všetko, čo je ziskové, v zdravotníctve predalo. Nepokúsili sa o to ani tie dvanásť rokov vlády SMEROHLAS-u a takisto je to aj teraz, radšej investujeme do zbraní miliardy eur a nie do týchto potrebných vecí. Je to naozaj absurdné. Ale voliči majú krátku pamäť, to všetci vieme, asi ako akvarijné rybičky, takže všetci zabudnú zase na to, čo bolo, a ide sa ďalej. Ja vám spomeniem, ako to bolo, tá bežná situácia počas COVID-19, tá druhá vlna. Pacient prišiel na urgent, čakal tam hodiny, hodiny, aj štyri hodiny, niekedy ho ani len nevyložili na ten urgent, nechali ho v sanitke, lebo ho nikto nechcel, ako keby mal nejaký mor. Čakalo sa hodiny. Pacient s dychovou nedostatočnosťou, dusil sa. Potom sa rozhodlo, že niekam pôjde, viezol sa v sanitke a počas prevozu zomrel. Takých prípadov sú desiatky. Ak sa aj podarilo tohto pacienta niekde umiestniť, do nejakého zariadenia, tak sa dal do izbičky, zavreli sa dvere a o pár hodín sa vypísal úmrtný list. Pacienti boli v tom systéme absolútne stratení. Niekedy anesteziológ len tak sarkasticky utrúsil poznámku: „Vy tých pacientov zabíjate.“ A človek nemal žiadne argumenty. Viete, aké je to frustrujúce? To si neviete predstaviť, keď to nezažijete. Som presvedčený, že väčšina pacientov, čo prežili COVID a ležali v nemocniciach naozaj s ťažším priebehom, by sa dala zaočkovať. Určite. Podobne by sa rozhodla aj väčšina príbuzných, ktorých blízki umreli na COVID. Tá traumatizujúca osobná skúsenosť je veľmi dôležitým motívom k vakcinácii, tam sa to nedá popierať, samozrejme. Z tohto dôvodu je to očkovanie pochopiteľné, akceptovateľné. Keď to vidia aj zdravotníci, tak, samozrejme, väčšina je zaočkovaná, ale stále je to na dobrovoľnej báze. Nikoho do tohto nenútime. Mali by sme hovoriť o rizikovosti očkovania. Áno. A ja by som vás trocha prebral, aj keď nás je tu päť, takým šokujúcim odhalením. V podstate štatisticky, keď sa nad tým zamyslím, tak návšteva lekára je omnoho nebezpečnejšia ako očkovanie samotné proti COVID-u. Je to tak. Aj napriek tomu sú pred ambulanciami, nemocnicami úplné šóry pacientov a čakajú na vyšetrenie. Tie príbehy poznáte. Spomeniem pár, aby ste vedeli, že existujú aj iné choroby ako COVID. Mladý chlapec ide na operáciu mandlí a skončí ako apalik, idete na operáciu pravého kolena, odoperujú vám ľavé koleno, idete na nejakú endoskopiu, poškodí sa črevo, idete na operáciu slepého čreva, čo vravíte, že to operujú už aj vrátnika, celé mesiace ležíte v nemocnici s komplikáciami. Takže tie komplikácie sa vždy budú vyskytovať. Aj u týchto pacientov COVID, aj necovid, aj napriek maximálnej, myslím, že úprimnej snahe našich zdravotníkov spraviť pre pacienta všetko, nie sme stopercentní, nie sme neomylní. Pochopiteľne, i vakcinácia takto prináša isté riziká a vždycky rozmýšľame v tej medicíne nad pomerom benefit, riziko, a u časti týchto pacientov, samozrejme, ten benefit vakcinácie je v prospech očkovania. Povinnosť očkovania sa však v istých súvislostiach stáva problematická. Spomeniem len to očkovanie detí nad tých 12 rokov. To my máme také špecifikum na Slovensku. Treba sa zamyslieť, aké riziko je u týchto detí, aký majú z toho profit. Vieme, že ten priebeh majú ľahký, reálne klinické štúdie na deťoch, tehotných sa nerobia, sú to len nejaké ad hoc analýzy, ani samotná WHO neodporúča nejaké povinné očkovanie plošné všetkých detí, ale len rizikových. Čiže my sme v tom špecifikum. Neviem, prečo sa do tohto hrnieme, či chceme zvýšiť to preočkovanie, či chceme dosiahnuť tú kolektívnu imunitu povinným očkovaním detí; to mi nepríde ako dobrý nápad. Momentálne máme zaočkovaných 26 % obyvateľov a hovorilo sa pri predchádzajúcich tých variantoch koronavírusu, že potrebujeme zaočkovať 70 – 80 % obyvateľov k dosiahnutiu kolektívnej imunity, teraz sa hovorí dokonca o 90 percentách pri tej variante delta. No je to reálne? No nie je to reálne. Tu máte odporcov vakcinácie minimálne 30 % populácie. Potom prídeme k faktom. Tá delta varianta je síce infekčnejšia o 60 %, pacienti sú častejšie hospitalizovaní, ale mortalitu má nižšiu. Tie dáta z Británie sú také, že v podstate len 0,1 % ľudí, ktorí sú pozitívne testovaní na tento variant, umrie, 0,1 %, dokonca niekde ešte nižšie. Tie predchádzajúce varianty boli omnoho infekč... teda boli nebezpečnejšie a mali vyššiu mortalitu. Viete, aj nad takýmito vecami sa treba zamyslieť, že analyzovať tieto výsledky a k tomu sa postaviť zodpovedne. Každá otázka, čo sa týka vakcinácie, je vždy namieste. Je pre mňa, pacienti si kladú alebo ľudia si kladú otázku, je pre mňa očkovanie rizikové? Ktorá vakcína je lepšia? Ktorá vakcína je lepšia pre mňa konkrétneho pacienta s danými ochoreniami? Je nutné preočkovanie zase po pol roku alebo nie? Sú vakcíny dovážané na Slovensko rovnako kvalitné ako tie, čo sa vyvážajú do iných krajín, západných? Máme skúsenosti s druhotriednymi potravinami. Ja si to nemyslím, ale tí ľudia sa pýtajú, majú kopec otázok a odpovede sú také nijaké alebo niekedy dvojzmyselné, ťažko povedať. Určite ešte na Slovensku umrie veľa ľudí na COVID, aj keď teraz máme tú situáciu priaznivú, a určite sa stretneme aj s komplikáciami po očkovaní. My sa musíme snažiť redukovať riziko očkovania v najväčšej miere. Vieme, že niektoré spôsobujú tie trombózy žilných splavov, mozgových žilných splavov, je to zväčša u žien. Tie dáta už sú, už ten COVID tu beží dlhšie aj to očkovanie. Čiže tá diskusia je vždycky potrebná. Analýzy, argumenty, vysvetľovanie, ale nie nátlak, nie reštrikcie. Vždycky to je kontraproduktívne, keď niekomu niečo prikazujete, nakazujete a on má kopec informácií, ktoré sú zmätočné a nevie si ich spracovať. COVID-19 tu so svojimi variantami bude ešte dlhšie u nás, až kým sa minú všetky písmená gréckej abecedy a potom použijeme zase dáku inú abecedu. Možno zase niečo unikne z dákeho laboratória alebo z dákej darebáckej krajiny niekto vypustí dajaký mor na ľudí, to tu asi bude už na furt. Mne sa páči názor evolučného biológa profesora Flegra, ten o tom celkom zrozumiteľne hovorí a myslím, že vie o tom viac ako my všetci tu v tomto parlamente. Povinné očkovanie, tam je kopec otázok, ktoré, na ktoré nevieme odpovedať. Viete, ak niekoho, niekomu nariadite povinné očkovanie, on to odmietne, tak čo s tým? Budú títo pacienti nejako perzekvovaní, prenasledovaní, prepustíte ich z práce, ja neviem, zdravotníkov prepustíte alebo vojakov z práce za to, že sa neočkujú? To je taký, to je nezmysel. To je zase len to kontraproduktívne. Ja by som ešte spomenul, že nesústreďme sa len na to očkovanie, ale poučme sa z chýb, lebo mne chýba vôbec taká nejaká analýza zdravotnej starostlivosti, čo sme robili v druhej vlne a čo plánujeme na jeseň, aby znova nebol chaos, čo zase asi bude. Viete, budeme zdravotníkom na COVID pracoviskách len tlieskať alebo ich budeme aj dajako motivovať? Budeme im donekonečna otrieskavať o hlavu Hippokratovu prísahu alebo dačo spravíme aj iné pre nich? Ja napríklad spomeniem, že už ten sedemeurový príplatok COVID, na COVID oddeleniach zdravotníci už nedostávajú. Hej, ale stále chodia v tých osem-, dvadsaťštvorkách hodinových, teda tých zmenách v oblekoch, v ochranných oblekoch pri 30-stupňových teplotách, každý na nich už teraz kašle. Koho to zaujíma? Nikoho. Ja myslím, že som to vyčerpal. Ďakujem.